**ПРОБЛЕМИТЕ НА ИНТЕГРАЦИЈА**

**НА СЛАВЈАНСКИТЕ КУЛТУРИ**

**(политиколошки аспект)**

**проф. д-р Јове КЕКЕНОВСКИ**

**Вовед**

Заложбите за секојдневна размена на вредностите на морален и духовен план на почетокот на 21 век не треба да претставуваат утопија, а најмалку тешкотија. Оваа комуникација и соработка не значи одбегнување или заобиколување на сегашниот реален свет во кој живееме, туку сосем спротивно, посветеност кон него таков каков што е, со сите негови позитивности и негативности. А тоа значи прифаќање на неговите реалности и подготвеност да станеме негови активни, но и критички партиципиенти. Денешниот свет се води од тенденцијата за обединување во сите аспекти на животот, а единствен предуслов за остварување на оваа универзална цел е взеамно почитување и изучување на културните идентитети на другите народи преку водење отворен и толерантен дијалог, а се со цел подобро меѓусебно запознавање и почитување.

Светските глобализациски процеси и вклучувањето на поголем број словенски држави во Европската Унија ја постави потребата за неопходно сочувување на словенските културни вредности. Денес организаторите на голем број собири на словенска основа, велат дека со нивното организирање настојуваат да дојде до дружење и ширење на пријателство помеѓу словенските држави и нивните народи односно дека сакаат да промовираат „заедничка словенска култура и јазично наследство“. Организаторите и учесниците на овие словенски собири се децидни дека во ваквите случувања не треба да се бара политика и да се очекуваат политички пораки, затоа што нештата кои не поврзуваат се многу поважни од нештата кои не раздвојуваат. Едноставно се работи за соработка во областа на културата, економијата, спортот, уметноста и др. области помеѓу луѓето, заради размена на идеи, дружење, меѓусебно подобро запознавање, но не и „пансловенска идеја“.

Панславизмот е облик на Пан движење кое се појавило на почетокот на 19 век како романтичен национализам, наспроти ерата на просветителство и рационализам, а чија цел била културно, религиозно и пред се политичко единство на сите словенски народи[[1]](#footnote-2). Панславизмот го изедначувал политичкото единство и сувереноста со расната хомогеност. Остварувањето на таа цел се движела од создавање на хомогена држава на Словените до лабава конфедерација или пак во најмала рака само културна размена.

Фикцијата за некаква денешна ,,Словенска унија“ се темели на класична комунистичка фобија од западот и на повторно оживотворување на старите советски структури. Нема сомнение дека враќањето на диригираниот комунистички модел за носителите на политичка моќ во овие држави кои во таков систем се создале, развиле и етаблирале, претставува голем предизвик. Но, во тој случај треба да се има во предвид фактот дека денес Словените во Европа живеат во повеќе од 13 држави и бројат нешто повеќе од 300 милиони жители. Словенската цивилизација е една од најстарите на овие простори, а нејзините морални вредности се засноваат на морал, правда, верба во господ, семејство, здрав живот, работа, заштита на природата и семејниот живот, взаемно почитување и соработка.

Приказната има и друга страна. Наспроти т.н источен панславизам денес неоправдано мало внимание му се посветува на т.н западен панславизам. Целта на ова западно и вештачко евро-американско движење е настојувањето словенските народи од средна и југоисточна Европа политички да се организираат против Русија, поранешна светска велесила а денес сила која се враќа на голема врата на светската политичка, воена и економска сцена. Митот за невидливата и моќна рака на источниот панславизам создаден наменски во западна и средна Европа служел и служи како параван за прикривање на сопствените агресивни планови кон балканските словени, но и кон Русија.

Истражувањето на словенофилството и стариот панславизам треба да се ослободи од поедноставување на интерпретациите полни со предрасуди. Историскиот контекст е од суштинско значење за разбирање на целиот проект за културно обединување на словенските народи. Словенофилството и културниот панславизам како концепција на словенската духовна и културна взаемност не е исто што и тенденциите на политичкиот и религиозниот панславизам во минатото.

1. **Зошто Панславизмот не успеа?**

Не само во Европа туку и во речиси најголем број држави во светот досега не обраќале некое поголемо внимание на изјавите за *,,сесловенско братство и единство“* како пандан на ,,*американскиот империјализам и мондијализам“*. Објективниот посматрач, лишен од секаков национален занес и романтизам, навраќајќи се во историјата би можел да каже дека панславизмот претставува во суштина идеологија на големорускиот империјализам. Токму поради тоа во минатото политичките елити на Велика Британија, Австро-унгарија и Турција во текот на втората половина на 19 век, во панславизмот гледале како на едно од најопасните појави и движења.

Во овој период прашањето на границите на словенското царство со или без Русија се причина на многубројни расправи, кои пак го оневозможуваат единство на сите заинтересирани словенски држави за оваа идеја. Водечката улога на Прусија во Германското царство од 1871 година наоѓа пандан во барањето на Русија за лидерство над сите словенски држави и народи и во барањето на Србија да има доминантна позиција и улога кај јужните словени.

На опасноста од прераснување на рускиот во пансловенски панславизам укажувал големиот дипломат и филозоф Леонтиев, кој во една полемика ја изрекол познатата реченица ,,дека словенството постои, но го нема славизмот“. Тој чувствувал дека оваа идеолошка конструкција (копија на пангерманизмот) е штетна како за сите Словени така и за самите Руси. Леонтиев дошол до заклучок дека словенството нема длабока и историска содржина и смисла за разлика од ,,византиството“ како темел на руската културна матрица и затоа тој го третирал словенофилскиот романтизам како идеолошко кукавичко јајце кое создава само нови поголеми проблеми и забуни[[2]](#footnote-3).

Рускиот панславизам како ,,проект“ за русификација на неруските словени само ги јакнел отпорите и антируски и антиправославни чувства, претварајќи ги овие народи во чист инструмент на британската, но и германската (гео)политика. Освен рускиот панславизам постоел и католички панславизам, посебно кај Чесите, кои сакале да ја искористат руската воена моќ како би се ослободиле од германската доминација.

Идеологот на студената војна Збигњев Бжежински честопати во своите настапи повторувал дека Русија е центар на Словените и дека обновување на словенската цивилизација не е можно без обединување на словенските народи и токму поради тоа по секоја цена требало да се спречи обединувањето на Русија, Украина и Белорусија[[3]](#footnote-4). Истиот тој Бжежински во деведесетите години на минатиот век јавно се залагал за создавање на антируски појас помеѓу ЕУ и Русија, во чие создавање ќе учествуваат балтичките држави Естонија, Летонија и Латвија, како и Белорусија, Грузија и Украина. Тој концепт е познат како опколување на Русија во т.н ,,стратешка клешта“ се заради оневозможување на сите обиди за сесловенско обединување. Причина плус за ваквото американско размислување е и историското искуство на словенството кое јасно покажува дека во минатите времиња кога словенските народи настапувале единствено тие едноставно биле непобедливи и доминантни на политичката сцена.

Наспроти, тоа, внатрешните немири, разединетоста, недовербата и личните амбиции на лидерите довеле до пораз на идите за обединување на словенските народи. За да Русија стане ,,вистински центар“ на единство на словените таа мора да го промени својот однос кон запад и кон католицизмот (со што на општо задоволство ќе го реши проблемот со Пољаците и другите словенски народи со католичка вероисповест, т.н западни словени). Ова од друга страна носи и друга опасноста а тоа се огледа во процесот на зближување со католичките словени во морето наречено европска демократија каде постои опасност да дојде до губење на еден дел од националните словенски обележја.

1. **Современата словенска интеграција**

Базичното твредење дека панславизмот во минатото бил доста силна идеја и движење, денес навистина може да се доведе под сомневање. Имено во многу словенски држави, панславизмот и словенофилството било дестимулирано поради стравот дека таквите идеи ова движење би можело да го претворат во русофилство. Благодарение на тоа словенофилството во некои словенски држави како противтежа секогаш имало русофобија. Таа русофобија во некои словенските земји денес е речиси потисната, но сепак во некои држави како на пример Полска и балтичките држави и денес е присутна иако не до таа мера како што беше до пред десетина година.

Идејата за словенофилство или панславизам денес е доста потрезвена отколку во минатите години, децении и векови. Денес речиси никој кога ќе го спомене зборот панславизам не подрзабира создавање на една единствена словенска држава или федерација или пак унија или воен пакт на словенските држави. Зошто доаѓа до промена на ставот од минатото? Одговорот е од една мошне едноставна причина, затоа што сите словенски држави својата сувереност ја платиле доста скапо за да би можеле истата така ефтино да ја продадат. Да се присетиме само на крвопролевањата при распаѓањето на Југославија, краткотрајниата и брутална војна помеѓу Грузија и Русија околу непризнатата република Јужна Осетија и др.

Денес сите словенски, суверени и независни држави се спремни својата независност и сувереност да ја бранат до крајни граници на својот потенцијал, што е сосема нормално и разбирливо. На секоја словенска држава и е апсолутно потреба нејзината сувереност како би можеле со сиот свој сјај да светне во светот да биде рамноправен партнер во градењето на денешниот свет. Во таа смисла секоја унитаристичка идеја за панславизмот е однапред осудена на пропаст. Овој факт претставува битен квалитет и показател од кој може да се развива една нова специфична, квалитетна и современа идеја за словенска интеграција во 21 век.

Денешната словенска интеграција или т.н современ панславизам, по урнекот на ЕУ може да биде идеја за слободно движење на стока, луѓе, идеи, култура и друго помеѓу словенските земји. Добар пример за одлични односи помеѓу две словенски држави, со уважување на различните патишта по кои одат, се односите помеѓу Хрватска и Русија, Македонија и Србија, Македонија и Словенија, Словенија и Русија и др. Иако Хрватска посветено со групни чекори се движи кон Евроатланските интеграции а Русија кон повторно втемелување на државата како светска велесила, тоа не е причина за несоработка во многу области помеѓу нив .

Спогодбата за слободна, безцаринска трговија на земјите од Југоисточна Европа е значаен чекор за релаксирање на отворените прашања помеѓу словенските држави пред се на Балканот а и пошироко. Кога реално отворените прашања ќе се затворат, кога посилно ќе се придвижи економската и културната соработка, тоа ќе биде солидна основа за добрите односи на сите словенски држави. Едноставно кажано панславизмот денес се одликува со подобрена културна, комуникациска, економска и политичка соработка. Идејата на современиот панславизам или проблемите на кои се наидува при обидите за една современа словенска интеграција од сите нејзини вљубеници и етузијасти ја наметнува задачата да се пронајдат такви механизми кои во иднина ќе овозможат затварање на сите отворени прашања, механизми кои ќе го спречат секое недоразбирање и евентуален воен конфликт помеѓу нив.

Овие предуслови се блиски на секој мирољубив човек, вклучувајќи ги тука дури и најголемите противници на панславизмот Мирот, културата, цивилизациското однесување, мирно решение на кризните ситуации, силниот економски развој, се работи кои одат во прилог на панславизмот на постмодерната епоха. Таквиот панславизам не е закана ниту опасност туку голема шанса за секој од нас и е во интерес на земјите од Европската унија.

1. **Како и што понатаму?**

Во последниве неколку децении по сите случувања во бившиот СССР, распаѓањето на Варшавскиот пакт, распаѓањето на Југославија, Чехословачка, а во контекст на засилување и проширување на евоинтегративниот процес се добива впечаток дека слловенските држави и култури нагло се свртија кон Западот. Се чини дека заборавија на себе, на односот меѓу себе, на своите корени и блискост. Денес идејата за единство на Словените се поврзува заради зачувување и развој на сопствената цивилизација и животот на земјата. Словенските земји се разделени, често пати дури и спротивставени, меѓутоа повторно се јавуваат некои размислувања за реинкарнирање на идејата за поблиска соработка, но сега без политички примеси. Словенските земји во услови на брза и наметлива глобализација некако срамежливо ја наметнуваат идејата за соработка заради заштита и промоција на националните јазици, автентичните култури и на заедничкиот словенски идентитет. На сцена е демократска консолидација на народите, групите и индивидуате на кои мајчин јазик им е некој од словенските јазици. Создавање на културни мостови помеѓу самите словенски култури, како и со останатите Европски и светски култури станува приоритет.

Културното наследство како фактор на поврзување, можната соработка за негова промоција, заеднички кандидатури пред Унеско за заштита на богатото културно наследство, прочирување и развој на едукацијата од областа на културното наследство, соработка во областа на филмот, развивање на практика на заеднички копродукциски проекти, активно учество во проектот ,,Сто словенски романи", заеднички етнографски изложби и др., се само дел од агендата на состаноците на Форумот на словенски култури кој пред неколку години го создадоа 13 словенски земји[[4]](#footnote-5).

Неопходни се максимални заложби за ефикасно фукционирање на Меѓународен словенски комитет чие седиште е во Прага, на словенскиот парламентарен центар, како и на словенскиот информативен центар. А за тоа е потребно нешто повеќе од само вербална поддршка од страна на лидерите и политичките елити на словенските држави кои досега упатуваа само поздравни телеграми на сите собири каде се состануваа нивните претставници. Потребна е конкретна акција

Првите срамежливи знаци и тенденции за посериозно обединување на словенските народи во еден дел се резултат и на се поголемото влијание на англискиот, германскиот и францускиот јазик. Еден од парадоксите на современиот словенски свет е фактот дека и покрај јазичната сличност се досега не е направен заеднички словенски јазик. Во Русија од поодамна се пристапи кон изработка на речник за меѓусловенска комуникација своевиден словенски есперанто кој ќе користи зборови и изрази од сите јазици на словенските народи кои се разбираат. Деновиве меѓу лингвистите веќе се говори за новиот словенски јазик наречен ,,Словио“. Се работи за компилација на зборови од најголемата европска јазична група – словенската и тоа околу 50.000 зборови и азбука од 27 букви како на латиница така и на кирилица. Словио вклучува и широко употребувани интернационализми, позајмени од латинскиот, англискиот, францускиот, шпанскиот, германскиот и од други јазици. Неговите креатори велат дека тој може да биде усовршен за десет дена, со што се зголемува можноста за неговата популарност како и остварување на желбата тој да биде противтежа на глобалната доминација на англискиот јазик. Иако лингвистите се скептични во однос на користењето и на функционалноста на овој јазик во поголем временски и просторен дијапазон, сепак ова е добар показател дека после долго време работите кои се однесуваат на словенската интеграција се мрднати од мртва точка.

Сето ова е добра причина и основа по многу години да се демантираат навредите и погрдните зборови упатени на сметка на словенските народи од страна на Фридрих Енгелс[[5]](#footnote-6) во ,,Нов Рајнски весник“, а кои се составен дел на одговорот на неговиот идеолошки пријател, идејниот лидер на анархистите и социјалист Михаил Бакуњин кој ја застапувал пансловенската идеја.

**Користена и консултирана литература**

* проф. д-р Јове Кекеновски, Политичка социологија- авторизирани предавања наменети за студентите на University American College Скопје,
* Милован Дрецун, воен аналитичар, ,,Таму каде сонцето излегува на запад“, статија, август 2008 година.
* Константин Николаевич Леонтиев, ,,Русија и славјанството“,
* Отец Стефан Санџаковски ,,Пролегомена за истражувањето на православната византиско-словенска култура на Македонија“ март 2008,
* Проф д-р Сашо Коруноски и Елизабета Димитрова, ,,Византиска Македонија“, јануари 2007 година,

1. Пан движењата се специјален вид политички движења кои датират некаде од почетокот на 18 век. Ниван цел е обединување на групи на народи, земји, цели континенти, религиозни групи и друго врз основа на географска поврзаност, културна и јазична блискост и економски и политички интереси на делови на субјектите кои влегуваат во кругот на обединувањето. Овие движења поаѓаат од некои реални чинители што можат да бидат основа за поврзување во некој вид на поширока политичка заедница на определена група на народи, земји и континенти. Познати такви движења се: Панамериканизмот, Пангерманизмот, Панславизмот, Паназијатизмот, Пан-европско културно движење и др. Пошироко види кај проф д-р Јове Кекеновски, Политичка социологија 2008 година, авторизирани предавања за студентите на University American College Скопје. [↑](#footnote-ref-2)
2. ,,Русија и славјанството“ – Константин Николаевич Леонтиев, руски филозоф и дипломат кој се противи на егалитарното и утилитарното влијание на западот врз Русија [↑](#footnote-ref-3)
3. ,,Таму каде сонцето излегува на запад“, статија - Милован Дрецун, воен аналитичар, август 2008 година. [↑](#footnote-ref-4)
4. Форумот е создаден од страна на 13 словенски држави во 2002 година и досега успешно функционира и покажува завидни резултати. [↑](#footnote-ref-5)
5. Во својата критика кон Михаил Бакуњин, Фридрих Енгелс вели: ,,Ниеден словенски народ, нема иднина, од проста причина бидејќи им недостасуваат примарни, историски, географски, политички и индустриски услови за самостојност и животна способност. Народите кои никогаш немале своја сопствена историја, од моментот кога ќе се кашат на првиот најсуров степен на цивилизација, веднаш потпаѓаат под туѓа власт, а одвреме навреме јаремот околу вратот ги принудува да се побунат против него. Но немаат животна способност и нема да можат да дојдат до било каква самостојност“ [↑](#footnote-ref-6)